ร้านนี้เป็นแบรนด์ดังจากออสเตรเลีย ซึ่งควบคุมคุณภาพของอาหาร/เครื่องดื่มและมาตรฐานการบริการได้เป็นอย่างดี
มีหลายสาขาทั่วประเทศ  ซึ่งใน จ.เชียงใหม่ของเราถือเป็นแห่งแรกในภาคเหนือ  ตั้งอยู่บริเวณหัวมุมถนนราชดำเนินตัดกับมูลเมือง (ตรงประตูท่าแพ) 

บรรยากาศโดยรวมภายในร้านถือว่าจัดได้ดี  เน้นโทนสีดำ-ขาว ซึ่งเป็น theme ของร้าน ..ตัดกับสีสดฉูดฉาดของ
ของตกแต่งอื่นๆ ภายในร้าน  มีทั้งโซนที่เป็นห้องแอร์ และโซนด้านนอก  

หลายคนผ่านไปผ่านมา มักเข้าใจว่าที่นี่เป็นเพียงร้านกาแฟ  แต่จริงๆ แล้วมีอาหารในสไตล์อินเตอร์ แนวๆ ฟิวชั่นไว้คอยบริการด้วย  ซึ่งมีทั้งเมนูมาตรฐาน และเมนูที่เป็น signature หรือที่เรียกว่าเป็น Chef Choice มีการเปลี่ยนทุกๆ 4 เดือน รวมถึงเบเกอรี่และเครื่องดื่มอื่นๆ ไว้คอยบริการด้วย

กาแฟที่นี่เป็นเมล็ดกาแฟนำเข้าจากออสเตรเลีย ซึ่งถือว่าคุณภาพดีมาก และสูตรการชงที่เป็นมาตรฐาน กินได้ไม่เสียดายตังค์ 
โดยเฉพาะกาแฟร้อนคาปูชิโน่ และ กาแฟเย็นในสไตล์ออสเตรเลีย ที่หอม มันไม่ใส่น้ำแข็ง แต่ใช้ความเย็นของไอศครีมวานิลลาแทน  

ส่วนอาหารที่ได้ลองและติดใจก็คือ Chicken Burger with Chili Sauce เบอร์เกอร์ไก่ชิ้นโตๆ กับซอสพริกสูตรเฉพาะของทางร้าน  เรียกว่าทานได้อย่างอร่อย ถูกใจ ไม่เลี่ยน 

โดยรวมถือว่ารสชาติอาหารและการบริการค่อนข้างดี  ราคาก็ไม่ถูก แต่ก็ไม่แพงจนเกินไปนัก ถ้าเทียบกับคุณภาพแล้วถือว่ายังรับได้ครับ